A̱skahan nkꞌie nga ja bꞌa̱ kamoo̱,
nku nda̱ xi nibáha nanki Arimatea̱ xi ꞌmi Kuse tsankihi̱ kju̱a̱ Pilato̱ nga ngju̱a̱i̱ko̱ yjonintehe̱ Jesu.
Kui Kuse xi ta̱ nda̱ niꞌyakuyáha̱ Jesu tu̱nga tu̱ kitsjennkí ꞌmahá ra̱ a̱tꞌaha̱ tsankjún já judio̱ kꞌaku̱.
A̱sꞌa̱i kitsjá kju̱a̱ Pilato̱ ko̱ ngjikjꞌá ndo̱ yjonintehe̱ Jesu.
Ko̱ ta̱ Nicodemo̱,
nda̱ xi ngjisehe̱ Jesu nga jyuu̱n,
jꞌaiko̱ nkú ra̱ ma katé kilu̱ ni xi sinjne̱ xi ꞌmi mirra̱ ko̱ aloe xi jꞌatjijinko̱ho̱ xinkjín.
I̱ncha jakjꞌá nga joo̱ yjonintehe̱ Jesu ko̱ kikꞌontikjájnu najyun ndju nga kikꞌonjnu tsꞌíhi̱n ra̱ ni xi sinjne̱,
xi nkú tsꞌín tíjña ni̱yáha̱ xu̱ta̱ judio̱ nga fáyanji xinkjín.
Má kisꞌetꞌa kruu̱ Jesu,
tiña maha̱ nku a̱nte má nga tjíntje̱ yá tu.
A̱nte xuꞌbo̱ tíjña nku tsjó tse̱tse̱ xi ndaha nku najmi kje̱e sꞌeya.
Yo̱ kingjáya jóo̱ yjonintehe̱ Jesu,
a̱tꞌaha̱ tíjña tiña tsjóo̱ ko̱ a̱tꞌaha̱ kui ni̱stjiu̱n tíi̱ncha bꞌénda xu̱ta̱ judio̱ ni xi tsꞌe̱ sꞌíu̱.
Tuminku̱ ta̱ jyun nkꞌie nga jyunya sa,
ngjisehe̱ tsjóo̱ Maria̱ Magdalena̱ ko̱ kikie nga kachjuxín ndji̱o̱ xi kisꞌechjanehe ti̱xa̱ tsjóo̱.
A̱sꞌa̱i tsangatsanka nga ngjisehe̱ Simon Pedro̱ ko̱ nda̱ niꞌyakuyá xinkuu̱ xi Jesu ꞌyún tjoho̱.
Bꞌi̱ kitsú:
—¡Ja kachjuxín yjonintehe̱ Chá Nti̱a̱ná a̱ya tsjóo̱ ko̱ najmi yai̱ má kasꞌejña ngáha!
A̱sꞌa̱i tsitjusje Pedro̱ ko̱ nda̱ niꞌyakuyá xinkuu̱ nga ngjisehe̱ tsjóo̱.
Tsangatsanka nga joo̱,
tu̱nga nda̱ niꞌyakuyá xinkuu̱ ꞌyún ki̱tsa̱ tsangatsanka sa nga Pedro̱ ko̱ tjun tsichu tsjóo̱.
Tu̱nga tu̱ tsasekjásꞌehén ko̱ kikie nga kjijña najyun ndju xi tsichꞌontikjájnu yjonintehe̱ Jesu.
Najmi jasꞌen tsjóo̱.
A̱sꞌa̱i tsichu tje̱nnkihi̱ Pedro̱ ko̱ jasꞌen a̱ya tsjóo̱.
Kikie najyun ndju xi kjijña yo̱
ko̱ najyun xi tsichꞌontikjájnu nintaku̱ Jesu.
Kui xi najmi kjijñakjoko̱ najyun ndjuu̱.
Tꞌaxín kjijña nga tjíkjoya.
A̱sꞌa̱i ta̱ jasꞌen nda̱ niꞌyakuyá xinkuu̱ xi tjun tsichusehe̱ tsjóo̱.
Kikie ko̱ kisꞌejihi̱n nga tíjña tíkꞌun Jesu.
A̱tꞌaha̱ najmi kje̱e mankjihi̱n jóo̱ éhe̱n Nti̱a̱ná xi bꞌa̱ tsꞌín tjítꞌa nga tjíhin nga kjꞌu̱a̱íya ngáha̱ ra̱ Jesu ngabayoo̱.
A̱sꞌa̱i kikꞌóya ngáha já niꞌyakuyóo̱ niꞌyaha̱.
Tu̱nga máha Maria̱,
tsasinjña na̱tsihi̱n tsjóo̱ nga tíkjintá.
Ta̱ tíkjintá tsꞌíhin nga tsasekjásꞌen tsjóo̱
ko̱ kikie jo ntítsje xi yja najyun taba,
xi kabꞌentusún a̱nte má nga kisꞌejña yjonintehe̱ Jesu.
Nku xi kabꞌejña má kisꞌejña nintaku̱ ko̱ nku xi kabꞌejña má kitsjen sjai.
Bꞌa̱ kitsú ntítsjee̱:
—Ji ta̱chju̱ún,
¿á tíchꞌíhini?
Bꞌa̱ kitsú Maria̱:
—A̱tꞌaha̱ kachjuxín yjonintehe̱ Chá Nti̱a̱na̱.
Najmi be má kafi sꞌejña ngáha.
A̱sꞌa̱i kitsꞌínkꞌótjiya ko̱ kikie nga yo̱ kabasinjña Jesu,
tu̱nga najmi kamankjihín ra̱ tsa Jesu niu̱.
Bꞌi̱ kitsú Jesu:
—Ji ta̱chju̱ún,
¿á tíchꞌíhini?
¿Yá xi tíbinchisjáí?
Tu̱ nda̱ xi kunntáhá yá tu xi tjín yo̱ kitsꞌín ma Maria̱ ko̱ bꞌa̱ kitsú:
—Ji,
tsa ji kaꞌmiko̱i̱ yjonintee̱,
tꞌinyaní má kafajñai ko̱ kfínkjꞌa ngáhana.
—Ji Maria̱ —kitsú Jesu.
Kitsꞌínkꞌótjiya Maria̱ ko̱ bꞌa̱ kitsúhu̱ nga én hebreo̱:
—¡Raboni̱!
Kui éi̱n xi tsuhu̱ ra̱ Maestru̱.
Bꞌi̱ kitsú Jesu:
—Najmi tu̱ nubaꞌyúnní,
a̱tꞌaha̱ najmi kje̱e finjia má tíjña Na̱ꞌmina̱.
Tu̱nga tꞌinyahá ri̱ já ntsꞌé nga kfínnjia má tíjña Na̱ꞌmina̱ xi ta̱ Na̱ꞌminu̱u,
Nti̱a̱na̱ xi ta̱ Nti̱a̱nu̱u.
A̱sꞌa̱i Maria̱ Magdalena̱ ngji tsúyaha̱ já niꞌyakuyóo̱ nga kabe Nda̱ Nti̱a̱ná ko̱ kitsúyaha̱ ni xi kitsúhu̱.